ઉપરના સવાલ સાથે અત્યારે અનેક ઇન્વેસ્ટરો ખરીદી માટે ઊભા છે જેમના મનમાં ક્યાંક ભય કે શંકા છે કે બજાર હજી નીચે ઊતરી શકે છે. આ ભય સાવ ખોટો પણ નથી, પરંતુ આ ભય સાથે તેઓ નર્ણિય નહીં લઈ શકે તો કદાચ એવું બને કે તેઓ ખરીદીનો અવસર ચૂકી જાય. બની શકે કે તેઓ ખરીદે એ પછી બજાર વધુ ઘટી જાય, પણ તેઓ નહીં ખરીદે તો બજાર વધશે નહીં એવું પણ નક્કી તો નથી જ. આવા સમયમાં જો પૂરેપૂરો વિશ્વાસ ન બેસતો હોય તો પણ થોડી-થોડી ખરીદી કરતા રહેવું જોઈએ. એ પછી ભલે માર્કેટ ઘટે; નવા ઘટાડામાં પણ પુન: ખરીદી થઈ શકે છે. ઊભી ગાડીમાં એક વાર અંદર ગયા પછી પણ ગાડી ઊપડવામાં વાર લગાડે તો કંઈ મોટું નુકસાન નથી થઈ જતું, પણ જો ગાડી ઊપડી ગયા પછી આગળ જતાં ખરીદી સમયે ગિરદી વધી શકે ત્યારે પ્રવેશ મુશ્કેલ અને મોંઘો પણ બની શકે છે.